कक्राझार , 8 नभेम्बर : बि टि सि बिसायख'थिया फैगौ डिसेम्बर दाननि गेजेराव खुंजासिगोनखौ नोजोर होनानै दासान्दि बिपिएफ आरो इउपिपिएलखौ लाफानानै गुबुन गुबुन राजखान्थि हान्जाफोरा बिसायख'थि फोसावदिंनायाव थाद'नाय गैयालासे मुखुबै नांथाबगासिनो थानायखौ नुनो मोन्दों । बिसायख'थिनि थाखाय मोनसे राजखान्थि हान्जानि दैदेनगिरिआ गुबुन मोनसे राजखान्थि हान्जानि सायाव बिबुंथिजों सोंखारिलायनाय , हाद्रि बाला सारलायनायावबो सासेआ सासेनि उन जानानै थायाखै । बुब्लियावनो इउपिपिएल हान्जानि आफादगिरि प्रमद बर'आ थांनाय 17 बोसोर बिटिसिखौ सालायबोनाय बिपिएफ राजखान्थि हान्जानि सायाव गोख्रों अजद होदों । इउपिपिएलनि आफादगिरि प्रमद बर'आ अजद होनाय बादिब्ला , बिपिएफ दैदेन्नाय बिटिसि खुंथायनि गासै बिफानफोराव थांनाय 17 बोसोरनि समाव 3.000 कौटिनिबो बांसिन जाख्ल'नाय आरो खेलेंखारि सोमजिदों । शनिबारखालि कक्राझार जिल्लानि सिङाव थानाय फकिराग्राम बियाबनि भटगाव गोजौ फरायसालिनि गेलेग्रा फोथारआव इउपिपिएलनि मोनसे बिसायख'थि फोसावदिं हाबाफारिआव बाहागो लानानै बे बिबुंथिखौ होदों । बे फोसावदिंनाय हाबाफारिआव कंग्रेस , बिपिएफखौ लाफानानै गुबुन गुबुन हान्जाफोरनिफ्राय सा 1200 नि बांसिन सोद्रोमाफोरा इउपिपिएलआव हाबफैदों । खौरांगिरिफोरजों मोगा - मोगि जानायाव प्रमद बर'आ बुङोदि , थांनाय 17 बोसोराव बिटिसिआव हाग्रामा महिलारिनि दैदेन्नाय खुंथाया जाख्ल'नाय आरो गेनाखान्थिजों लोहाबबोदों । बिटिसि हालामनि गासै हारिनि थागिबि सुबुंफोरा गासै बिथिङावनो जौगालु बिथांखिफोरनिफ्राय जानगाराव थाबोनांदों आरो नासयजाबोदों । बिपिएफ सरकारआ सरासन्ना सुबुंफोरनि जौगाथायनि मुङाव मिरु सरकार आरो आसाम सरकारनिफ्राय हरनाय कौटिकौटि राखौ जाख्ल'बोदों । हाग्रामा महिलारि आरो बिथांनि कम्पानीआ ओन्सोलआव जौगाखां खामानि मावनायाव आबुङै फेलें जादों । बिपिएफ हान्जाया सरासन्स्रा सुबुंफोर आरो गोरिबफोरनि जौगानाय आरो साबस्रांनायखौ माब्लाबाबो हास्थाया आरो बेनि बागै सान्नायनि समबो गैया । सानसे सिगां आसामनि सोलोंथाय आरो देहा बिफाननि मन्थ्रि हिमन्त बिश्व शर्माया होनाय बिबुंथिखौ मदद खालामनानै बर'आ बुंबावोदि , हिमन्त बिश्व शर्मा बुंनाय बादि हाग्रामा महिलारि दैदेन्नाय बिटिसि खुंथायाव 1000 कौटि रांल' खेलेंखारि सोमजियाखै । बिथांनि खुंथायनि समाव 3000 कौटि रांगेनाखान्थि सोमजिदों । बिटिसि बिसायख'थिखौ नभेम्बर दाननि 20 अक्टनि गेजेराव खुंनो थाखाय गुवाहाटी हाइकर्टआ बिसायख'थि आयगनो मोनसे नटिस हरनायखौ बरायनानै प्रमद बर'आ कभिड - 19 नि प्रटकलखौ फालिनायनि गेजेरजों थाबैनो बिसायख'थिखौ खुंनांगौ होन्नानै दाबि खालामो । लोगोसे बिसायख'थिखौ उदां आरो गोजोनै खुंनो हानायबादि नांगौ रोखोमनि गोनों रैखाथिनि राहा जगायनो सरकारनिसिम खावलायो । मख'नाय जायोदि , इउपिपिएलनि आफादगिरि प्रमद बर'आ दाफुंबिलि समाव कक्राझारनि हल्टुगाव तिनालिनि साखाथि हाल्दैझरानि सैथो बाथौ सागर थानसालिआव फुजा खालामदों । थानसालिआव सागर बाथौ थानसालिनि सिबियारिफोर आरो मोजां मोनगिरिफोरा प्रमद बर'खौ खाम - सेरजा , सिफुं दामनानै दोरोङरि हारिमुजों गाजा - गोमजायै बरायदों । 
बिपिएफ दैदेन्नाय बिटिसि खुंथायाव 3000 कौटिनिबो बांसिन खेलेंखारि सोमजिदों : प्रमद